Diari Oficial de la Generalitat Valenciana


Sumari del DOGV 7195, del 20-01-2014 (2014/417)

DECRET 11/2014, de 17 de gener, del Consell, de modificació del Decret 91/2013, de 5 de juliol, pel qual es regulen les escoles de música de la Comunitat Valenciana.
---------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2014/01/17/11/dof/vci/html**

### Dades del document

Número de DOGV
:   7195

Data del DOGV
:   20-01-2014

Secció del DOGV
:   I. DISPOSICIONS GENERALS

Número del document
:   2014/417


Data del document
:   17-01-2014

Organisme emissor
:   Conselleria d'Educació, Cultura i Esport

Tipus de document
:   Decret

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * Conselleria de Governació i Justícia
    * centre d'ensenyament
    * equipament sociocultural
    * música
    * legislació
    * educació artística

DECRET 11/2014, de 17 de gener, del Consell, de modificació del Decret 91/2013, de 5 de juliol, pel qual es regulen les escoles de música de la Comunitat Valenciana. [2014/417]  
PREÀMBUL  
  
El Consell va aprovar el Decret 91/2013, de 5 de juliol, pel qual es regulen les escoles de música de la Comunitat Valenciana, amb un doble objectiu: d'una banda, posar en valor les escoles de música en consonància amb la tradició i història educativa musical valenciana i d'acord amb l'evolució de la realitat social; i, d'altra banda, dotar els mencionats centres formatius d'un marc jurídic propi i específic i concorde amb la seua importància a la Comunitat Valenciana.  
La regulació aprovada per l'esmentat decret combina dos principis essencials: el primer, de flexibilitat, perquè la formació musical puga arribar a tots els sectors de la societat, evitant la rigidesa tant en els plantejaments pedagògics com en les condicions materials de les escoles; i, el segon, de qualitat, als efectes que el model, dins de la seua necessària diversitat, puga satisfer la demanda existent i complisca adequadament els objectius que tinga encomanats.  
  
Amb la finalitat que les escoles de música inscrites en el Registre de Centres Docents de la Comunitat Valenciana, autoritzades abans de l'entrada en vigor del Decret 91/2013, de 5 de juliol, del Consell, puguen complir el que s'hi exigix, és aconsellable modificar el decret esmentat, introduint-hi una disposició transitòria que permeta la seua adaptació progressiva a la nova reglamentació en el termini de cinc anys.  
La present disposició reglamentària s'ha elaborat conjuntament entre la Conselleria d'Educació, Cultura i Esport, la Conselleria de Governació i Justícia i la Federació de Societats Musicals de la Comunitat Valenciana.   
Per tot això, a proposta conjunta de la consellera d'Educació, Cultura i Esport i del conseller de Governació i Justícia, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 17 de gener de 2014,  
  
  
DECRETE  
  
Article únic. Modificació del Decret 91/2013, de 5 de juliol, del Consell   
S'afig una disposició transitòria al Decret 91/2013, de 5 de juliol, del Consell, en els termes que figuren en l'annex d'este decret.  
  
DISPOSICIÓ ADDICIONAL  
  
Única. Regla de no-gasto  
L'aplicació i el posterior desplegament d'este decret no podrà tindre cap incidència en la dotació de tots i cada un dels capítols de gasto assignats a la conselleria amb competències en matèria d'escoles de música i a la conselleria amb competències en matèria d'educació, i, en tot, cas haurà de ser atés amb els mitjans personals i materials de la respectiva conselleria competent per raó de la matèria.  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions del mateix rang o d'un rang inferior que s'oposen al que disposa este decret.  
  
DISPOSICIONS FINALS  
  
Primera. Normes de desplegament  
Es faculta les persones titulars, respectivament, de la conselleria amb competències en matèria d'escoles de música i de la conselleria amb competències en matèria d'educació per a dictar totes les disposicions que exigisca el desplegament d'este decret.  
  
Segona. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
  
València, 17 de gener de 2014  
  
El president de la Generalitat,  
ALBERTO FABRA PART  
  
La consellera d'Educació, Cultura i Esport.  
M.ª JOSÉ CATALÁ VERDET  
  
El conseller de Governació i Justícia,  
SERAFÍN CASTELLANO GÓMEZ  
  
  
  
ANNEX  
Modificació del Decret 91/2013, de 5 de juliol, del Consell, pel qual es regulen les escoles de música de la Comunitat Valenciana  
  
«DISPOSICIÓ TRANSITÒRIA   
  
Única. Escoles de música inscrites en el Registre de Centres Docents de la Comunitat Valenciana  
Les escoles de música inscrites en el Registre de Centres Docents de la Comunitat Valenciana amb anterioritat a l'entrada en vigor d'este decret conservaran les seues inscripcions, però hauran d'adaptar-se a allò que s'ha exigit en la present disposició reglamentària en el termini de cinc anys».


Còpia Permalink ELI